b'\n_START_ARTICLE_\nBrisyre\n_START_PARAGRAPH_\nBrisyre er et bitegn i form av en liten tilleggsfigur i et v\xc3\xa5penskjold, eller en tilf\xc3\xb8yelse av en eller flere bistreker i et bumerke. Brisyre er et tillegg for \xc3\xa5 skape litt forskjell eller litt likhet med et eksisterende v\xc3\xa5pen eller bumerke._NEWLINE_Ordet \xc2\xabbrisere\xc2\xbb betyr \xc3\xa5 legge til en brisyre, mens ordet \xc2\xabbrisering\xc2\xbb kan bety det samme som ordet brisyre._NEWLINE_En turnerkrage er den mest vanlige brisyren i v\xc3\xa5penskjold, men den er uvanlig i Skandinavia. Tilf\xc3\xb8yelse av brisyrer er sjeldne i skandinaviske v\xc3\xa5penskjold, men metoden er godt kjent fra Storbritannia og enkelte andre land._NEWLINE_I norske og utenlandske bumerker er det imidlertid sv\xc3\xa6rt vanlig \xc3\xa5 ha grunnformer som har tilf\xc3\xb8yelser av sm\xc3\xa5streker og bifigurer._NEWLINE_Brisyrer blir lagt til i v\xc3\xa5pnenes skjold, det forekommer brisyrer ogs\xc3\xa5 p\xc3\xa5 skjoldholdere, men brisyrer er uvanlige i hjelmtegn._NEWLINE_Nedenfor er det avbildet f\xc3\xb8rst et kongekronet skjold for en portugisisk monark uten brisering, og deretter prinse- og adelskronede skjold med brisyrer, alle fra den tidligere portugisiske kongeslekten. Brisyrene er s\xc3\xa5kalte \xc2\xabturnerkrager\xc2\xbb i skjoldets \xc3\xb8vre del og p\xc3\xa5 turnerkragenes fliker er det forskjellige sm\xc3\xa5figurer som brisyrer.'